钦定古今图书集成/理学汇编/经籍典/第078卷 > 宋洪迈容斋随笔 > 《易中爻》
## 钦定古今图书集成/理学汇编/经籍典/第078卷 > 宋洪迈容斋随笔 > 《易中爻》

《系辞》云：“杂物撰德，辨是与非。”则非其中爻不备。中爻
者，谓二三四及三四五也。如坤坎为师，而六五之爻
曰：“长子帅师”，以正应九二而言，盖指二至四为震也。
坤艮为谦，而初六之爻曰：“用涉大川”，盖自是而上则
六二、九三、六四为坎也。《归妹》之六五曰：“帝乙归妹”，以
下配九二而言，盖指震也。而泰之六五亦曰“帝乙归
妹。”固以下配九二，而九三、六四、六五，盖震体云。他皆
类此。